Notum sit omnibus sancte matris ecclesie filiis tam presentibus quam futuris quod ego Seguinus, miles, filius Umberti militis, reddo Deo et S. Cirico, Sanctæque Mariæ de Trozungiis terrulam quamdam ab antecessoribus meis sibi ablatam pro remedio anime mee et parentum meorum et eorum qui eam abstulerunt, quœ sita in predicta villa habet terminationes hujusmodi; in duabus videlicet partibus via est publica, in tertia cimiterium, in quarta terra S. Cirici. Calumpniam insuper quam in terra sive in sylva de Brulato videbar habere dimitto et terram illam cum silva Deo et S. Cirico pro remedio anime mee et anime patris mei parentumque meorum bona voluntate concedo. Quam terram cum silva quamvis pater meus, laudantibus filiis suis, me videlicet et Seguino et fratre meo Bernulfo, S. Cirico dederat, ipse tamen postea eam sibi abstulerat.